PK บวกแรงกว่า 5% โบรกฯ เชียร์ซื้อ ชี้ผลงานโตแกร่ง-เทคนิคสวย
PK บวกแรงกว่า 5% โบรกฯ เชียร์ซื้อ ชี้ผลงานโตแกร่ง-เทคนิคสวย  ล่าสุด ณ เวลา 15.51 น. อยู่ที่ 6.25 บาท บวก 0.30 บาท หรือ 5.04% สูงสุดที่ 6.25 บาท ต่ำสุดที่ 6.05 บาท ด้วยมูลค่าซื้อขาย 37.26 ล้านบาท
19 ม.ค. 2561

ผู้สื่อข่าวรายงานว่า ราคาหุ้น บริษัท พัฒน์กล จำกัด (มหาชน) หรือ PK ล่าสุด ณ เวลา 15.51 น. อยู่ที่ 6.25 บาท บวก 0.30 บาท หรือ 5.04% สูงสุดที่ 6.25 บาท ต่ำสุดที่ 6.05 บาท ด้วยมูลค่าซื้อขาย 37.26 ล้านบาท

ด้าน บล.ซีไอเอ็มบี (ประเทศไทย) ระบุในบทวิเคราะห์ แนะนำซื้อ PK โดยมีแนวรับที่ 6.20 บาทและ 6.10 บาท เพื่อคาดหวังการปรับตัวเพิ่มขึ้นไปทดสอบแนวต้านที่ 6.60 บาทและ 6.80 บาทเป็นจุดขายทำกำไร STOP LOSS ถ้าราคาหุ้นปิดต่ำกว่า 5.80 บาทลงไป
โดยราคาหุ้นปรับตัวเพิ่มขึ้นเกิดสัญญาณฟื้นตัวทางเทคนิค พร้อมด้วยปริมาณการซื้อขายที่เพิ่มขึ้นต่อเนื่อง หลังจากปรับตัวลดลงไปทดสอบแนวรับของเส้นค่าเฉลี่ย 200 วันแล้วสามารถฟื้นตัวกลับขึ้นไปได้ ส่วน MACD ปรับตัวเพิ่มขึ้นเหนือเส้นค่าเฉลี่ยในแดนบวก เครื่องมือทางเทคนิคชี้วัดแนวโน้มขึ้นปรับตัวเพิ่มขึ้นเหนือแนวโน้มลง RSI ปรับตัวเพิ่มขึ้นเหนือระดับ 60
ขณะเดียวกัน บล.เออีซี ระบุในบทวิเคราะห์ PK ถือว่าเป็นผู้มีความชำนาญด้านเครื่องทำน้ำแข็ง ซึ่งเป็นจุดเด่นของบริษัท ยอดส่งออกไปยังกลุ่มประเทศตะวันออกกลางในปีที่ผ่านมาเติบโตสูง ส่งผลให้กำไรแต่ละไตรมาสยกฐานเหนือชั้นจากปีที่ผ่านมาแบบเทียบกันไม่ติด
โดยปัจจุบันมี Backlog ประมาณ 3 พันล้านบาท สูงสุดเป็นประวัติการณ์ ส่งผลให้ต้องเร่งขยายโรงงานและหา Out source บางส่วนมาช่วยงานบริษัท ล่าสุดมีสายการผลิตใหม่โดยตั้งบริษัทย่อยทำงานด้านผลิตถังแรงดัน และอื่นๆ ที่เกี่ยวกับถัง แสดงว่ามีงานก้อนโตเข้ามา โดยงานที่ทะลักเข้ามานี้เทียบกับส่วนทุนที่ยังน้อยและมี DE สูง เชื่อว่าต้องมีการวางโครงสร้างอะไรใหม่ให้นักลงทุนตื่นเต้นอย่างแน่นอน
ด้านกำไร 9 เดือนโต 400% คาดทั้งปีทุบสถิติที่ 270 ล้านบาท และปี 61 ยังเติบโตต่อ ขณะที่ราคาปัจจุบันเหลือ Fwd-PE เพียง 9 เท่า จัดเป็นหุ้นที่ถูกมากและให้ปันผลสูงระดับ 5% ส่วนกราฟเป็นสัญญาณซื้อมีเป้าที่ 7 บาททางเทคนิค แต่ราคาพื้นฐานพิจารณาเฉลี่ย 14 เท่า ราคาเป้าที่เหมาะสมไม่ควรต่ำกว่า 9 บาท จึงแนะนำซื้อ